PMIndiaData/PMIndiaSum huggingface dataset:
ଦୂରସଂଚାର କ୍ଷେତ୍ରରେ ଚାପଗ୍ରସ୍ତ ସମ୍ପତ୍ତି ଉପରେ ଆନ୍ତଃମନ୍ତ୍ରଣାଳୟ ଗୋଷ୍ଠୀର ସୁପାରିସକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଦୂରସଂଚାର କ୍ଷେତ୍ରରେ ନିବେଶ, ଏହି କ୍ଷେତ୍ରକୁ ସୁଦୃଢ଼ କରିବା ଏବଂ ବ୍ୟବସାୟିକ ସୁଗମତା ବଢ଼ାଇବା ଲାଗି ଦୁଇଟି ଗୁରୁତ୍ୱପୂର୍ଣ୍ଣ ପଦକ୍ଷେପକୁ ସ୍ୱିକୃତୀ ପ୍ରଦାନ କରାଯାଇଛି । ବିବରଣୀ: 1. ସ୍ପେକ୍ଟ୍ରମ ଲାଗି ଦୂରସଂଚାର ସେବାପ୍ରଦାନକାରୀଙ୍କ ସ୍ଥଗିତ ପରିଶୋଧ ଦେୟତାର ନୂଆ ଢାଂଚା ପ୍ରଦାନ କରିବା ବର୍ତ୍ତମାନ ଅନୁମତିପ୍ରାପ୍ତ 10ଟି କିସ୍ତି ବ୍ୟତୀତ ସର୍ବାଧିକ କିସ୍ତି (ସର୍ବାଧିକ 16ଟି କିସ୍ତି)ର ବିକଳ୍ପ ବାଛିବା ଲାଗି ପ୍ରଥମ ଥର ସୁଯୋଗ କରାଯିବ । ବୃଦ୍ଧି କରାଯାଇଥିବା କିସ୍ତିଗୁଡ଼ିକ ଏହି ସିଦ୍ଧାନ୍ତ ଉପରେ ଆଧାରିତ ଯେ ବକେୟା ପରିଶୋଧର ଶୁଦ୍ଧ ବର୍ତ୍ତମାନ ମୂଲ୍ୟ (ଏନପିବି) 2012 ଠାରୁ ସ୍ପେକ୍ଟ୍ରମ ନିଲାମୀ ଲାଗି ଆବେଦନ ଆହ୍ୱାନ କରିବା ନୋଟିସ ଅନୁଯାୟୀ ସଂରକ୍ଷିତ ଅଟେ । ମୋଟ ପ୍ରାପ୍ତ କରାଯାଇଥିବା ରାଶି 2034-35 ପର୍ଯ୍ୟନ୍ତ 74446.01 କୋଟି ଟଙ୍କାରୁ ଅଧିକ ହେବ 2. ସ୍ପେକ୍ଟ୍ରମ ରଖିବା ଲାଗି ସର୍ବାଧିକ ସୀମାରେ ସଂଶୋଧନ ଟ୍ରାଇ ଏବଂ ଦୂରସଂଚାର ଆୟୋଗଙ୍କ ସୁପାରିସ ଆଧାରରେ କ୍ୟାବିନେଟ ସ୍ପେକ୍ଟ୍ରମ ରଖିବାର ସର୍ବାଧିକ ସୀମାରେ ସଂଶୋଧନକୁ ମଧ୍ୟ ଅନୁମତି ଦେଇଛନ୍ତି, ଯାହା ନିମ୍ନରେ ଦିଆଗଲା:- -ସମଗ୍ର ସ୍ପେକ୍ଟ୍ରମ ସୀମାର ବର୍ତ୍ତମାନ 25 ପ୍ରତିଶତ ଠାରୁ ସଂଶୋଧିତ କରାଯାଇ 35 ପ୍ରତିଶତ କରିଦିଆଯାଇଛି । -ବର୍ତ୍ତମାନ ଇଂଟ୍ରା-ବ୍ୟାଣ୍ଡ ସୀମା ସମାପ୍ତ କରିଦିଆଯାଇଛି । ଏହାର ପ୍ରତିବଦଳରେ ସବ-1 ଗିଗାହର୍ଟସ ବ୍ୟାଣ୍ଡ (700 ମେଗାହର୍ଟସ, 800 ମେଗାହର୍ଟସ ଏବଂ 900 ମେଗାହର୍ଟସ)ରେ ସମ୍ମିଳିତ ସ୍ପେକ୍ଟ୍ରମ ରଖିବା ଉପରେ 50 ପ୍ରତିଶତ ସୀମା ନିର୍ଦ୍ଧାରଣ କରାଯାଇଛି । -1 ଗିଗାହର୍ଟସ ବ୍ୟାଣ୍ଡ ଠାରୁ ଉପରେ ବ୍ୟକ୍ତିଗତ ଏବଂ ସମ୍ମିଳିତ ଭାବେ ସ୍ପେକ୍ଟ୍ରମ ରଖିବା ଲାଗି କୌଣସି ସୀମା ନିର୍ଦ୍ଧାରଣ କରାଯାଇନାହିଁ । -ବିଶ୍ୱ ରେଡିଓ ସଂଚାର ସମ୍ମିଳନୀ (ଡବ୍ଲୁଆରସି) 2019ର ଅନ୍ତିମ କାର୍ଯ୍ୟାନୁଷ୍ଠାନ ପରେ ସଂଶୋଧିତ ସ୍ପେକ୍ଟ୍ରମର ସର୍ବାଧିକ ସୀମାରେ ସଂଶୋଧନ କରାଯାଇପାରିବ । ପ୍ରଯୁକ୍ତି କ୍ଷେତ୍ରର ପ୍ରଗତି, ସ୍ପେକ୍ଟ୍ରମର ସକ୍ଷମ ଉପଯୋଗ, କ୍ଷେତ୍ରର ସୁଦୃଢ଼ତାରେ ସହାୟକ ଉପାୟକୁ ଧ୍ୟାନରେ ରଖି ସ୍ପେକ୍ଟ୍ରମ ରଖିବା ଲାଗି ବର୍ତ୍ତମାନର ସର୍ବାଧିକ ସୀମାରେ ସଂଶୋଧନ ଲାଗି ଟ୍ରାଇ ସୁପାରିସ କରିଥିଲା । ପ୍ରଭାବ : ସ୍ଥଗିତ ପରିଶୋଧ ଦେୟତାର ନୂତନ ଢାଂଚା ପ୍ରଦାନ କରିବା ସହିତ ଦୂରସଂଚାର ସେବାପ୍ରଦାନକାରୀଙ୍କ ଲାଗି ନଗଦ ପ୍ରବାହ ବୃଦ୍ଧିପାଇବ ଏବଂ ସେମାନଙ୍କୁ କିଛି ଆଶ୍ୱସ୍ତି ମିଳିପାରିବ । ସ୍ପେକ୍ଟ୍ରମ ରଖିବାର ସର୍ବାଧିକ ସୀମାରେ ସଂଶୋଧନ ଦ୍ୱାରା ଦୂରସଂଚାର ଲାଇସେନ୍ସଧାରୀଙ୍କ ମଧ୍ୟରେ ସୁଦୃଢ଼ତା ଆସିବ ଏବଂ ଏହାଦ୍ୱାରା ଭବିଷ୍ୟତରେ ହେଉଥିବା ନିଲାମୀରେ ଭାଗିଦାରୀକୁ ପ୍ରୋତ୍ସାହନ ଦେବ ।
ପୁରୁଷ ଡବଲ୍ସ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ହାସଲ କରିଥିବାରୁ ସତ୍ୱିକ୍‍ ସାଇରାଜ ରାଙ୍କିରେଡି ଏବଂ ଚିରାଗ ଶେଟ୍ଟୀଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ସିଡବ୍ଲ୍ୟଜି ୨୦୨୨ ରେ ପୁରୁଷ ଡବଲ୍ସ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବାରୁ ସତ୍ୱିକ ସାଇରାଜ ରାଙ୍କିରେଡି ଏବଂ ଚିରାଗ ଶେଟ୍ଟୀଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଭାରତର ବ୍ୟାଡମିଣ୍ଟନ ଦଳ ସଫଳତା ଏବଂ ଉତ୍କର୍ଷତାକୁ ପୁର୍ନବାର ପ୍ରତିପାଦିତ କରିଛି । ସତ୍ୱିକ ସାଇରାଜ ଏବଂ ଚିରାଶ ଶେଟ୍ଟୀଙ୍କ ଦ୍ୱାରା ଦଳଗତ କାର୍ଯ୍ୟ ଏବଂ ଦକ୍ଷତାର ଚମତ୍କାର ପ୍ରଦର୍ଶନ । ସ୍ୱର୍ଣ୍ଣ ପଦକକୁ ଦେଶକୁ ଆଣିଥିବାରୁ ସେମାନଙ୍କ ପାଇଁ ଗର୍ବିତ । ଭବିଷ୍ୟତରେ ସେମାନେ ଭାରତ ପାଇଁ ଅଧିକ ପୁରସ୍କାର ଜିତନ୍ତୁ । #Cheer4India"
ପ୍ରଧାନମନ୍ତ୍ରୀ ଆଚାର୍ଯ୍ୟ ବିନୋବା ଭାବେଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଚାର୍ଯ୍ୟ ବିନୋବା ଭାବେଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି: ମହାତ୍ମା ଗାନ୍ଧୀ ତାଙ୍କୁ ଏପରି ଜଣେ ବ୍ୟକ୍ତି ଭାବରେ ବର୍ଣ୍ଣନା କରିଛନ୍ତି ଯିଏ ଅସ୍ପୃଶ୍ୟତା ବିରୁଦ୍ଧରେ, ଭାରତର ସ୍ୱାଧୀନତା ପ୍ରତି ତାଙ୍କର ପ୍ରତିବଦ୍ଧତା ଏବଂ ଅହିଂସା ତଥା ଗଠନମୂଳକ କାର୍ଯ୍ୟରେ ଦୃଢ ବିଶ୍ୱସୀ । ସେ ଜଣେ ଉନ୍ନତ ବିଚାରକ ଥିଲେ । ଆଚାର୍ଯ୍ୟ ବିନୋବା ଭାବେଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଭାରତ ସ୍ୱାଧୀନତା ହାସଲ କରିବା ପରେ ଆଚାର୍ଯ୍ୟ ବିନୋବା ଭାଭେ ଗାନ୍ଧୀ ନୀତିକୁ ଆଗକୁ ବଢାଇଥିଲେ । ତାଙ୍କର ଜନ ଆନ୍ଦୋଳନ ଗରିବ ଏବଂ ଅବହେଳିତମାନଙ୍କ ପାଇଁ ଏକ ଉନ୍ନତ ମାନର ଜୀବନ ସୁନିଶ୍ଚିତ କରିବାକୁ ଲକ୍ଷ୍ୟ ରଖିଥିଲା । ସାମୂହିକ ଆବେଗ ଉପରେ ତାଙ୍କର ଗୁରୁତ୍ୱ ସର୍ବଦା ପରବର୍ତ୍ତୀ ପୀଢିକୁ ପ୍ରେରଣା ଯୋଗାଇବ ।
ଗୁଜରାଟର ଆଇଆଇଏସଡବ୍ଲୁସି ସଂସ୍ଥାର 4.64 ହେକ୍ଟର ଜମି ଜାତୀୟ ରାଜପଥ ସଂସ୍ଥାକୁ ପ୍ରଦାନ କରାଯିବା ପ୍ରସ୍ତାବ କ୍ୟାବିନେଟରେ ଅନୁମୋଦିତ

ଗୁଜରାଟର ବସାଦସ୍ଥିତ ଭାରତୀୟ ମୃତିକା ଓ ଜଳ ସଂରକ୍ଷଣ ଗବେଷଣା ପ୍ରତିଷ୍ଠାନର 4.64 ହେକ୍ଟର ଜମି ଭାରତୀୟ ଜାତୀୟ ରାଜପଥ ସଂସ୍ଥା (ଏନଏଚଏଆଇ)କୁ ହସ୍ତାନ୍ତର କରାଯିବ । ଅହମ୍ମଦାବାଦ-ବଦୋଦରା 8 ନମ୍ବର ଜାତୀୟ ରାଜପଥର ପ୍ରଶସ୍ତୀକରଣ ଦିଗରେ ଏହି ଜମି ବ୍ୟବହାର କରାଯିବ । ଭାରତୀୟ କୃଷି ଗବେଷଣା ପରିଷଦ ଅଧିନରେ ଥିବା ଗୁଜରାଟର ଆନନ୍ଦ ଜିଲ୍ଲାର ବସାଦସ୍ଥିତ ଜଳ ସଂରକ୍ଷଣ ଗବେଷଣା ପ୍ରତିଷ୍ଠାନର ବଳକା ଜମିକୁ ହସ୍ତାନ୍ତର କରିବା ଲାଗି କ୍ଷତି ପୂରଣ ବାବଦରେ ଜାତୀୟ ରାଜପଥ ପ୍ରାଧିକରଣ ମୋଟ 12.67 କୋଟି ଟଙ୍କା ପ୍ରଦାନ କରିବେ । ଅହମ୍ମଦାବାଦ-ବଦୋଦରା 8 ନମ୍ବର ଜାତୀୟ ରାଜପଥ ଏକ ଅତ୍ୟନ୍ତ ମହତ୍ୱପୂର୍ଣ୍ଣ ସଡକ । ଏହି ସେକ୍ସନରେ ଟ୍ରାଫିକ ବ୍ୟସ୍ତତାକୁ ଦୃଷ୍ଟିରେ ରଖି ଏହାକୁ 6 ଲେନ୍ ବିଶିଷ୍ଟ କରାଯିବ ଯାହାଦ୍ୱାରା ଯୋଗାଯୋଗ ବ୍ୟବସ୍ଥାରେ ଉନ୍ନତି ଘଟିବ ।
ଅଷ୍ଟମ ବ୍ରିକ୍ସ ଶିଖର ବୈଠକ, ପ୍ରଥମ ବ୍ରିକ୍ସ-ବିମଷ୍ଟେକ ସଂଯୁକ୍ତ ଶିଖର ସମ୍ମିଳନୀ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୋଆଠାରେ ଚଳିତ ଅକ୍ଟୋବର 15ରୁ ଆରମ୍ଭ ହେଉଥିବା ଦୁଇ ଦିନିଆ ଅଷ୍ଟମ ବ୍ରିକ୍ସ ଶିଖର ସମ୍ମିଳନୀ ଏବଂ ପ୍ରଥମ ବ୍ରିକ୍ସ-ବିମଷ୍ଟେକ ସଂଯୁକ୍ତ ଶିଖର ସମ୍ମିଳନୀରେ ଯୋଗ ଦେବାର କାର୍ଯ୍ୟକ୍ରମ ରହିଛି । ଶିଖର ସମ୍ମିଳନୀର ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀ ବ୍ରିକ୍ସ ଏବଂ ବିମଷ୍ଟେକ ପରିବାରର ସମସ୍ତ ସଦସ୍ୟଙ୍କୁ ସ୍ଵାଗତ ଜଣାଇଛନ୍ତି । ପ୍ରଧାନମନ୍ତ୍ରୀ ତାଙ୍କ ଫେସବୁକ ପୃଷ୍ଠାରେ କହିଛନ୍ତି ଯେ, ଗୋଆଠାରେ ଅଷ୍ଟମ ବ୍ରିକ୍ସ ସମ୍ମିଳନୀ ପରେ ପରେ ପ୍ରଥମ ଥର ପାଇଁ ବ୍ରିକ୍ସ-ବିମଷ୍ଟେକ ସଂଯୁକ୍ତ ଶିଖର ସମ୍ମିଳନୀର ଆୟୋଜକ ହିସାବରେ ଭାରତ ଅତ୍ୟନ୍ତ ଉଲ୍ଲସିତ । ବ୍ରିକ୍ସ ଏବଂ ବିମଷ୍ଟେକର 10 ଜଣ ନେତୃବୃନ୍ଦଙ୍କୁ ହାର୍ଦ୍ଦିକ ସ୍ଵାଗତ ଜଣାଇବାର ମୁହୂର୍ତ୍ତକୁ ମୁଁ ଅତ୍ୟନ୍ତ ଉତ୍ସାହର ସହ ଅପେକ୍ଷା କରିଛି । ଏଥିସହିତ ଗୋଆଠାରେ ରୁଷର ରାଷ୍ଟ୍ରପତି ଭ୍ଲାଦିମିର ପୁଟିନଙ୍କୁ ମଧ୍ୟ ଭାରତ-ଋଷ ବାର୍ଷିକ ଶିଖର ସମ୍ମିଳନୀ ଏବଂ ବ୍ରାଜିଲର ରାଷ୍ଟ୍ରପତି ମାଇକେଲ ଟେମେରଙ୍କୁ ଏକ ଦ୍ଵିପାକ୍ଷିକ ଗସ୍ତ ପାଇଁ ସ୍ଵାଗତ କରିବାର ସୌଭାଗ୍ୟ ମୋତେ ମିଳିଛି । ରାଷ୍ଟ୍ରପତି ପୁଟିନଙ୍କ ଗସ୍ତ ଭାରତ ଏବଂ ଋଷ ମଧ୍ୟରେ ସମୟ ଅନ୍ତରାଳେ ବନ୍ଧୁତ୍ଵର ଆଶ୍ଵାସନାକୁ ଆହୁର ସୁଦୃଢ କରିବା ସହ ପରସ୍ପର ଅଂଶୀଦାର ହେବାର ସୁଯୋଗ ପ୍ରଦାନ କରିଛି । ରାଷ୍ଟ୍ରପତି ଟେମରଙ୍କ ଗସ୍ତ ଭାରତ ସହିତ ବ୍ରାଜିଲର ବିଭିନ୍ନ କ୍ଷେତ୍ରରେ ସହଯୋଗ ନେଇ ରଣନୀତିକ ଅଂଶୀଦାର ହେବାର ରାସ୍ତା ସୁଗମ କରିବ । ଏହି ଅବସରରେ ମୋର ପ୍ରତିପକ୍ଷ ଚୀନ, ଦକ୍ଷିଣ ଆଫ୍ରିକା, ବ୍ରାଜିଲ ଏବଂ ଋଷର ନେତୃବୃନ୍ଦଙ୍କ ସହିତ ଅନ୍ତର୍ଜାତୀୟ ଏବଂ ଆଂଚଳିକ ସ୍ତରରେ ଆମ ଲକ୍ଷ୍ୟ ହାସଲ କ୍ଷେତ୍ରରେ ଥିବା ବିଭିନ୍ନ ଆହ୍ଵାନ ବିଷୟରେ ଗୁରୁତ୍ଵପୂର୍ଣ୍ଣ ଆଲୋଚନା କରାଯିବ । ଚଳିତ ବର୍ଷ ବ୍ରିକ୍ସ ଶିଖର ସମ୍ମିଳନୀରେ ଭାରତ ଅଧ୍ୟକ୍ଷତା କରୁଥିବାରୁ ବାଣିଜ୍ୟ, କ୍ରୀଡା, ଶିକ୍ଷା, ଚଳଚିତ୍ର, ସ୍କଲାରସିପ ଏବଂ ପର୍ଯ୍ୟଟନ କ୍ଷେତ୍ରରେ ଜନ-ଜନଙ୍କ (people to people) ମଧ୍ୟରେ ସଂପର୍କ ପାଇଁ ପ୍ରୋତ୍ସାହନ ଉପରେ ଅଧିକ ଗୁରୁତ୍ଵ ପ୍ରଦାନ କରାଯିବ । ବିଭିନ୍ନ କ୍ଷେତ୍ରରେ ସଫଳତା ପାଇଁ ଲୋକମାନେ ହେଉଛନ୍ତି ପ୍ରମୁଖ ଅଂଶୀଦାର ଏବଂ ସମସ୍ୟାର ସମାଧାନ କ୍ଷେତ୍ରରେ ମଧ୍ୟ ସେମାନଙ୍କର ଭୂମିକା ଗୁରୁତ୍ଵପୂର୍ଣ୍ଣ । ଗୋଆଠାରେ ନୂତନ ପଦକ୍ଷେପଗୁଡିକର ଘୋଷଣା କରାଯିବା ସହ ବ୍ରିକ୍ସ ନୂତନ ବିକାଶ ବ୍ୟାଙ୍କ ଏବଂ ଆପାତକାଳୀନ ଗୋଷ୍ଠୀଗତ ସଂରକ୍ଷଣ ବ୍ୟବସ୍ଥାର ସଫଳ ରୂପାୟନ ଉପରେ ଗୁରୁତ୍ଵ ପ୍ରଦାନ କରାଯିବ । ମୁଁ ଆଶାବାଦୀ ଯେ ବ୍ରିକ୍ସ ଶିଖର ସମ୍ମିଳନୀ ଆନ୍ତଃ-ବ୍ରିକ୍ସ ସହଯୋଗରେ ଉନ୍ନତି, ଶାନ୍ତି, ସ୍ଥିରତା ଏବଂ ସଂସ୍କାର ପାଇଁ ଆମ ସମସ୍ତଙ୍କର ଲକ୍ଷ୍ୟ ପୂରଣ କରିବ । ଭାରତ, ବାଂଲାଦେଶ, ଭୂଟାନ, ମିଆଁମାର, ନେପାଳ, ଶ୍ରୀଲଙ୍କା ଏବଂ ଥାଇଲାଣ୍ଡ ବିମଷ୍ଟେକ ନେତୃବୃନ୍ଦଙ୍କର ଏକ ସଂଯୁକ୍ତ ଶିଖର ସମ୍ମିଳନୀର ଆୟୋଜନ କରିଥିବାରୁ ମୁଁ ଅତ୍ୟନ୍ତ ଆନନ୍ଦିତ । ଗୋଟିଏ ସ୍ଥାନରେ ଦୁଇ ତୃତୀୟାଂଶ ଜନତାଙ୍କୁ ପ୍ରତିନିଧିତ୍ଵ କରୁଥିବା ନେତୃବୃନ୍ଦ ଏକତ୍ରିତ ହେବା ଫଳରେ ବନ୍ଧୁତ୍ଵ ଏବଂ ସହଯୋଗର ସୁଫଳ ଆଗାମୀ ଦିନରେ ପ୍ରତୀତ ହେବ । ଭାରତ ସର୍ବଦା ନୂତନ ବନ୍ଧୁତ୍ଵକୁ ସ୍ଵାଗତ କରିଥାଏ ଏବଂ ସଂପର୍କର ସେତୁ ସୁଦୃଢ କରିବା ସହିତ ସଂପ୍ରତି ସମସ୍ୟାର ସାମୂହିକ ସମାଧାନର ସୂତ୍ର ବାହାର କରିବା ଦିଗରେ ସହଯୋଗ କରିଥାଏ ।
ଉପହାର ପାଇଁ ନାଗରିକ ପଦ୍ମ ପୁରସ୍କାର ବିଜେତା ଶ୍ରୀ ବୀରେନ କୁମାର ବସାକଙ୍କୁ ଧନ୍ୟବାଦ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରସିଦ୍ଧ ବୁଣାକାର ତଥା ପଦ୍ମ ପୁରସ୍କାର ବିଜେତା ଶ୍ରୀ ବୀରେନ କୁମାର ବସାକଙ୍କ ସହ ତାଙ୍କ ଆଲୋଚନାକୁ ମନେ ପକାଇବା ସହ ଉପହାର ପାଇଁ ଧନ୍ୟବାଦ ଜଣାଇଛନ୍ତି । ଏକ ଟ୍ୱିଟରେ ଶ୍ରୀ ମୋଦୀ କହିଛନ୍ତି; “ଶ୍ରୀ ବୀରେନ କୁମାର ବସାକ ନଦିଆ, ପଶ୍ଚିମବଙ୍ଗର ଜଣେ ପ୍ରସିଦ୍ଧ ବୁଣାକାର । ସେ ନିଜ ଶାଢୀରେ ଭାରତୀୟ ଇତିହାସ ଓ ସଂସ୍କୃତିର ବିଭିନ୍ନ ଅଧ୍ୟାୟ ଚିତ୍ରଣ କରିଥାନ୍ତି । ଏହି ପଦ୍ମ ପୁରସ୍କାର ବିଜେତାଙ୍କ ସହ ଆଲୋଚନା ବେଳେ ସେ ଦେଇଥିବା ଉପହାର ମନ ମୋହି ନେଇଥିଲା ।”
୧୮୫୭ ଘଟଣାବଳୀରେ ଭାଗ ନେଇଥିବା ସମସ୍ତଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

୧୮୫୭ ଘଟଣାବଳୀରେ ଭାଗ ନେଇ ଅଦମ୍ୟ ସାହସ ପ୍ରଦର୍ଶନ କରିଥିବା ସମସ୍ତଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “୧୮୫୭ର ଆଜିର ଦିନରେ ଐତିହାସିକ ପ୍ରଥମ ସ୍ୱାଧୀନତା ସଂଗ୍ରାମର ସୂତ୍ରପାତ ହୋଇଥିଲା, ଯାହା ଦେଶବାସୀଙ୍କ ମଧ୍ୟରେ ଦେଶପ୍ରେମର ବହ୍ନିକୁ ପ୍ରଜ୍ୱଳିତ କରିଥିଲା ଓ ଔପନିବେଶିକ ଶାସନର ଭିତ୍ତିକୁ ଦୁର୍ବଳ କରି ଦେଇଥିଲା । ୧୮୫୭ ଘଟଣାବଳୀରେ ଭାଗ ନେଇ ଅଦମ୍ୟ ସାହସ ପ୍ରଦର୍ଶନ କରିଥିବା ସମସ୍ତଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରୁଛି ।”
ପ୍ରଧାନମନ୍ତ୍ରୀଙ୍କୁ  ଭେଟିଲେ ଫ୍ରାନ୍ସର ପୂର୍ବତନ ରାଷ୍ଟ୍ରପତି ମିଃ. ନିକୋଲାସ ସାର୍କୋଜି

ଫ୍ରାନ୍ସର ପୂର୍ବତନ ରାଷ୍ଟ୍ରପତି ମିଃ. ନିକୋଲାସ ସାର୍କୋଜି ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ ସାକ୍ଷାତ ଆଲୋଚନା କରିଛନ୍ତି । ଭାରତରେ ବିମୁଦ୍ରୀକରଣର ସଫଳ ରୂପାୟନ ଏବଂ ସାମ୍ପ୍ରତିକ ରାଜ୍ୟ ବିଧାନସଭା ନିର୍ବାଚନଗୁଡିକରେ ଦଳର ବିପୁଳ ବିଜୟ ହେତୁ ମିଃ. ସାର୍କୋଜି ପ୍ରଧାନମନ୍ତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ମଧ୍ୟ ମିଃ. ସାର୍କୋଜିଙ୍କୁ ତାଙ୍କ ପୁସ୍ତକ “Tout pour la France” ର ସଫଳ ପ୍ରକାଶନ ହେତୁ ଶୁଭେଚ୍ଛା ଜଣାଇଥିଲେ । ଦୁଇ ନେତା ସାକ୍ଷାତ ଆଲୋଚନା କାଳରେ ଆଞ୍ଚଳିକ ଏବଂ ପାରସ୍ପରିକ ସ୍ୱାର୍ଥ ଜଡିତ ବୈଶ୍ୱିକ ବ୍ୟାପାର ସମ୍ପର୍କରେ ବିସ୍ତୃତ ଭାବେ କଥାବାର୍ତ୍ତା ହୋଇଥିଲେ ।
ପ୍ରଧାନମନ୍ତ୍ରୀ ଆସନ୍ତାକାଲି ଗସ୍ତ କରିବେ ଉତ୍ତର ପ୍ରଦେଶ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 29 ଡିସେମ୍ବର 2018ରେ ଉତ୍ତର ପ୍ରଦେଶର ବାରଣାସୀ ଓ ଘାଜିପୁର ଗସ୍ତ କରିବେ । ଏହି ସମୟରେ ସେ ବାରଣାସୀଠାରେ ଷଷ୍ଠ ଆନ୍ତର୍ଜାତିକ ଧାନ ଗବେଷଣା ପ୍ରତିଷ୍ଠାନର ଦକ୍ଷିଣ-ଏସିଆ ଆଞ୍ଚଳିକ କେନ୍ଦ୍ରକୁ ଜାତି ଉଦ୍ଦେଶ୍ୟରେ ଉତ୍ସର୍ଗ କରିବେ । ବାରଣାସୀ ଗସ୍ତ ସମୟରେ ପ୍ରଧାନମନ୍ତ୍ରୀ ଦୀନଦୟାଲ ହସ୍ତ କଳା ସଙ୍କୁଳଠାରେ ଏକ ଜିଲ୍ଲା ଏକ ସାମଗ୍ରୀ ଶୀର୍ଷକ ଏକ ଆଞ୍ଚଳିକ ଶିଖର ସମ୍ମିଳନୀରେ ଯୋଗଦେବେ । ପରେ ଘାଜିପୁରଠାରେ ପ୍ରଧାନମନ୍ତ୍ରୀ ମହାରାଜା ସୁହେଲଦେଓଙ୍କ ସ୍ମୃତିରେ ଏକ ଡାକଟିକଟ ଉନ୍ମୋଚନ କରିବା ସହ ସେଠାରେ ଜନ ସମାବେଶକୁ ସମ୍ବୋଧନ କରିବେ । ଗସ୍ତ ପ୍ରାରମ୍ଭରେ ପ୍ରଧାନମନ୍ତ୍ରୀ ରାଷ୍ଟ୍ରୀୟ ବିହନ ଗବେଷଣା ଓ ତାଲିମ କେନ୍ଦ୍ର ପରିସରେ ନିର୍ମିତ ଆନ୍ତର୍ଜାତିକ ଧାନ ଗବେଷଣା ପ୍ରତିଷ୍ଠାନର ଦକ୍ଷିଣ-ଏସିଆ ଆଞ୍ଚଳିକ ସଂସ୍ଥାନ ରାଷ୍ଟ୍ରକୁ ସମର୍ପିତ କରିବେ । ଏହି କେନ୍ଦ୍ର ଦକ୍ଷିଣ-ଏସିଆ ଓ ସାର୍କ ଅଞ୍ଚଳରେ ଧାନ ଗବେଷଣା ଓ ପ୍ରଶିକ୍ଷଣର ଏକ ପ୍ରମୁଖ କେନ୍ଦ୍ର ରୂପେ ଉଭା ହେବ । ପ୍ରଥମକରି ପ୍ରତିଷ୍ଠା କରାଯାଇଥିବା ଏହି କେନ୍ଦ୍ର ପୂର୍ବ-ଭାରତରେ ମଧ୍ୟ ପୋଷଣୀୟ ଧାନ ଉତ୍ପାଦନ ଓ ଏହାର ଉପଯୋଗ ଉପରେ ପ୍ରମୁଖ ଭୂମିକା ଗ୍ରହଣ କରିବ । ମାନିଲାଠାରେ ପ୍ରତିଷ୍ଠା କରାଯାଇଥିବା ଆନ୍ତର୍ଜାତିକ ଧାନ ଗବେଷଣା ପ୍ରତିଷ୍ଠାନ ସହ ଭାରତର ସମ୍ବନ୍ଧ 1960 ମସିହାରୁ ଆରମ୍ଭ ହୋଇଛି । ତେବେ ଶ୍ରୀ ନରେନ୍ଦ୍ର ମୋଦୀ ଭାରତର ପ୍ରଥମ ପ୍ରଧାନମନ୍ତ୍ରୀ ହିସାବରେ ଏହି ପ୍ରତିଷ୍ଠାନର ମୁଖ୍ୟାଳୟକୁ ନଭେମ୍ବର 2017ରେ ଗସ୍ତ କରିଥିଲେ । ଯେଉଁଠାରେ କି ସେ କୃଷି ସଂକ୍ରାନ୍ତ ନବସୃଜନ ଏବଂ ଧାନ ଉତ୍ପାଦନ କ୍ଷେତ୍ରରେ ଆଧୁନିକ ଗବେଷଣାର ପ୍ରଗତି ନେଇ ବିଶେଷଜ୍ଞମାନଙ୍କ ସହ ବିସ୍ତୃତ ଭାବେ ଆଲୋଚନା କରିଥିଲେ । ଶ୍ରୀ ମୋଦୀ ବାରଣାସୀଠାରେ ଦୀନଦୟାଲ ହସ୍ତକଳା ସଙ୍କୁଳ ପରିସରରେ ଏକ ଜିଲ୍ଲା ଏକ ସାମଗ୍ରୀ ସଂକ୍ରାନ୍ତ ଆଞ୍ଚଳିକ ଶିଖର ସମ୍ମିଳନରେ ଅଂଶଗ୍ରହଣ କରିବେ । “ଏକ ଜିଲ୍ଲା ଏକ ସାମଗ୍ରୀ” ସ୍କିମର ଲକ୍ଷ୍ୟ ହେଲା ସ୍ଥାନୀୟ ଲୋକଙ୍କ ଦକ୍ଷତା ବୃଦ୍ଧି ଏବଂ ନିଜ ଅଞ୍ଚଳର ପାରମ୍ପରିକ ହସ୍ତକଳା ସାମଗ୍ରୀ ଓ ବ୍ୟବସାୟକୁ ବୃଦ୍ଧି କରିବା । ଯାହାଫଳରେ ଛୋଟ ଛୋଟ ସହର ଓ ଜିଲ୍ଲାରୁ ପ୍ରସ୍ତୁତ ସାମଗ୍ରୀ ରାଜ୍ୟର ବିଭିନ୍ନ ସ୍ଥାନରେ ପହଞ୍ଚି ପାରିବ । ଏହିସବୁ ସାମଗ୍ରୀ ମଧ୍ୟରେ ରହିଛି ହସ୍ତଶିଳ୍ପ ସାମଗ୍ରୀ, ଖାଦ୍ୟ ପ୍ରକ୍ରିୟାକରଣ ସାମଗ୍ରୀ, ଇଞ୍ଜିନିୟରିଂ ସାମଗ୍ରୀ, ଗାଲିଚା, ରେଡିମେଡ ପୋଷାକ, ଚମଡା ସାମଗ୍ରୀ ଆଦି ଅନ୍ତର୍ଭୁକ୍ତ । ଏହିସବୁ ସାମଗ୍ରୀ ପାଇଁ ଦେଶ ବିଦେଶରେ ବଜାର ସୃଷ୍ଟି କରାଗଲେ ବିପୁଳ ବୈଦେଶିକ ମୁଦ୍ରା ଉପାର୍ଜନ ସହ ନିଯୁକ୍ତ ସୁଯୋଗ ମଧ୍ୟ ସୃଷ୍ଟି ହେବ ।
ପ୍ରଧାନମନ୍ତ୍ରୀ ମିଜୋରାମର ଲୋକଙ୍କୁ ସେମାନଙ୍କର ରାଜ୍ୟ ପ୍ରତିଷ୍ଠା ଦିବସରେ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମିଜୋରାମବାସୀଙ୍କୁ ସେମାନଙ୍କ ରାଜ୍ୟ ପ୍ରତିଷ୍ଠା ଦିବସରେ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜ୍ୟ ପ୍ରତିଷ୍ଠା ଦିବସରେ ମିଜୋରାମବାସୀଙ୍କୁ ଶୁଭେଚ୍ଛା । ସମୃଦ୍ଧ ମିଜୋ ସଂସ୍କୃତି ଏବଂ ଜାତୀୟ ପ୍ରଗତିରେ ମିଜୋରାମର ଅବଦାନ ପାଇଁ ଭାରତ ଅତ୍ୟଧିକ ଗର୍ବିତ । ମୁଁ ମିଜୋରାମର ଲୋକଙ୍କ ସ୍ୱାସ୍ଥ୍ୟ ଏବଂ କଲ୍ୟାଣ ପାଇଁ ପ୍ରାର୍ଥନା କରୁଛି ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କରିଛନ୍ତି ରୁଷିଆ ଉପ-ପ୍ରଧାନମନ୍ତ୍ରୀ ଦିମିତ୍ରୀ ରୋଗୋଜିନ

ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରୁଛନ୍ତି ରୁଷିଆ ଉପ-ପ୍ରଧାନମନ୍ତ୍ରୀ ମି. ଦିମିତ୍ରୀ ରୋଗୋଜିନ । ମି. ଦିମିତ୍ରୀ ରୋଗୋଜିନ ଭାରତ-ରୁଷିଆ ଆନ୍ତଃସରକାର କମିଶନ ବୈଠକରେ ଯୋଗ ଦେବାକୁ ଭାରତ ଆସିଛନ୍ତି । ଏହି ବୈଠକରେ ଭାରତର ବୈଦେଶିକ ବ୍ୟାପାର ମନ୍ତ୍ରୀ ସହ-ଅଧ୍ୟକ୍ଷତା କରିବେ । ଭାରତ ଏବଂ ରୁଷିଆ ଦ୍ଵିପାକ୍ଷିକ ସହଯୋଗରେ ଉଲ୍ଲେଖନୀୟ ପ୍ରଗତିକୁ କୁ ନେଇ ପ୍ରଧାନମନ୍ତ୍ରୀ ସନ୍ତୋଷ ବ୍ୟକ୍ତ କରିଥିଲେ । ଚଳିତ ବର୍ଷ ଉଭୟ ଦେଶ କୂଟନୈତିକ ସମ୍ପର୍କ ସ୍ଥାପନାର 70 ବର୍ଷ ପୁରଣକୁ ପାଳନ କରୁଥିଲାବେଳେ ଉଭୟ ଦେଶ ମଧ୍ୟରେ ନିର୍ଦ୍ଦିଷ୍ଟ ବ୍ୟବଧାନରେ ଉଚ୍ଚସ୍ତରୀୟ ରାଜିନାମା ହସ୍ତାନ୍ତରଣକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ୧୨୫ କିଲୋଗ୍ରାମ ବର୍ଗ କୁସ୍ତିରେ କାଂସ୍ୟ ପଦକ ବିଜେତା ମୋହିତ ଗ୍ରେୱାଲଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ୧୨୫ କିଲୋଗ୍ରାମ ବର୍ଗ କୁସ୍ତିରେ କାଂସ୍ୟ ପଦକ ବିଜେତା ମୋହିତ ଗ୍ରେୱାଲଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆମ କୁସ୍ତିଯୋଦ୍ଧାମାନଙ୍କର ଦମଦାର ପ୍ରଦର୍ଶନ । ପଦକ ତାଲିକାରେ ଯୋଡି ହେଲେ ମୋହିତ ଗ୍ରେୱାଲ । କାଂସ୍ୟ ପଦକ ଜିତି ଫେରିଥିବା ମୋହିତଙ୍କୁ ତାଙ୍କୁ ଏକାଗ୍ରତା ନିଆରା କରିଛି । ତାଙ୍କୁ ଅଭିନନ୍ଦନ । ଆଗାମୀ ଦିନରେ ତାଙ୍କର ଆହୁରି ସଫଳତା କାମନା କରୁଛି ।”
ଗୁଜୁରାଟର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ଭୁପେନ୍ଦ୍ରଭାଇ ପଟେଲଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ଭୁପେନ୍ଦ୍ରଭାଇ ପଟେଲଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଗୁଜୁରାଟର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଶ୍ରୀ ଭୁପେନ୍ଦ୍ରଭାଇ ପଟେଲଙ୍କୁ ଅଭିନନ୍ଦନ । ମନ୍ତ୍ରୀ ଭାବରେ ଶପଥ ଗ୍ରହଣ କରିଥିବା ସମସ୍ତଙ୍କୁ ମଧ୍ୟ ମୁଁ ଅଭିନନ୍ଦନ ଜଣାଉଛି । ଏହା ଏକ ଶକ୍ତିଶାଳୀ ଟିମ୍‍ ଯାହା ଗୁଜୁରାଟକୁ ପ୍ରଗତିର ନୂତନ ଶିଖରରେ ପହଞ୍ଚାଇବ ।”
କାରଖାନା (ସଂଶୋଧନ) ବିଲ୍ 2016 କୁ କେବିନେଟ ମଞ୍ଜୁରି

ସଂସଦରେ କାରଖାନା (ସଂଶୋଧନ) ବିଲ୍ 2016 ପ୍ରବର୍ତ୍ତକ ପୂର୍ବକ କାରଖାନା ଆଇନ 1948 ର ଧାରା-64 ଏବଂ ଧାରା–65ରେ ସଂଶୋଧନ ଏବଂ ଏହି ଆଇନର ଧାରା–115ର ପରିଣାମକ ସଂଶୋଧନ ପ୍ରସ୍ତାବକୁ କେନ୍ଦ୍ର କେବିନେଟ କାର୍ଯୋତ୍ତର ମଞ୍ଜୁରି ପ୍ରଦାନ କରିଛନ୍ତି । ମଞ୍ଜୁର ସଂଶୋଧନ ଉତ୍ପାଦନ ସେକ୍ଟରକୁ ପ୍ରୋତ୍ସାହନ ଯୋଗାଇବ ଏବଂ ନିଯୁକ୍ତି ସୁଯୋଗ ବୃଦ୍ଧି ଲକ୍ଷ୍ୟରେ ବ୍ୟବସାୟ କରିବା ସହଜସାଧ୍ୟ ଲାଗି ସୁଯୋଗ ସୃଷ୍ଟି କରିବ । ଏହି ସଂଶୋଧନରେ ଓଭରଟାଇମ ଅବଧି (ଘଣ୍ଟା)କୁ ବର୍ତ୍ତମାନ ପ୍ରଚଳିତ ଥିବା ପ୍ରତି ତିନି ମାସରେ 50 ଘଣ୍ଟାରୁ 100 ଘଣ୍ଟାକୁ (ଧାରା -64) ଏବଂ ପ୍ରତି ତିନି ମାସରେ ବର୍ତ୍ତମାନ ପ୍ରଚଳିତ ଥିବା 75 ଘଣ୍ଟାରୁ 125 ଘଣ୍ଟାକୁ (ଧାରା -65) ବୃଦ୍ଧି କରିବ ।
ଅକ୍ଷୟ ଶକ୍ତି କ୍ଷେତ୍ରରେ ସହଯୋଗ ଲାଗି ଭାରତ ଓ ତାଜିକିସ୍ତାନ ମଧ୍ୟରେ ସ୍ୱାକ୍ଷରିତ ବୁଝାମଣା ବିଷୟରେ କ୍ୟାବିନେଟଙ୍କୁ ଅବଗତ କରାଗଲା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟକୁ ଅକ୍ଷୟ ଶକ୍ତି କ୍ଷେତ୍ରରେ ସହଯୋଗ ନିମନ୍ତେ ଭାରତ ଏବଂ ତାଜିକିସ୍ତାନ ମଧ୍ୟରେ ସ୍ୱାକ୍ଷରିତ ବୁଝାମଣା (ଏମଓୟୁ) ବିଷୟରେ ଅବଗତ କରାଯାଇଥିଲା । ଏହି ଏମଓୟୁ 8 ଅକ୍ଟୋବର, 2018ରେ ସ୍ୱାକ୍ଷରିତ ହୋଇଥିଲା । ଲାଭ : ଏହି ଏମଓୟୁ ଦ୍ୱାରା ଆପୋସ ଲାଭ, ସମାନତା ଏବଂ ପାରସ୍ପରିକତା ଆଧାରରେ ନବୀନ ଏବଂ ଅକ୍ଷୟ ଶକ୍ତି କ୍ଷେତ୍ରରେ ଦ୍ୱିପାକ୍ଷିକ ବୈଷୟିକ ସହଯୋଗକୁ ପ୍ରୋତ୍ସାହନ ଦେବା ଲାଗି ଭାରତ ଏବଂ ତାଜିକିସ୍ତାନ ମଧ୍ୟରେ ସହଯୋଗପୂର୍ଣ୍ଣ ସଂସ୍ଥାଗତ ସମ୍ପର୍କ ଲାଗି ଏକ ଦୃଢ଼ ଆଧାର ପ୍ରତିଷ୍ଠା କରିବାର ମାର୍ଗ ପ୍ରଶସ୍ତ ହେବ । ଏହାର ଅନ୍ତର୍ଗତ ନବୀନ ଏବଂ ଅକ୍ଷୟ ଶକ୍ତି ଓ ଭଣ୍ଡାରଣ ପ୍ରଯୁକ୍ତିର ବିକାଶ ଏବଂ ଉପଯୋଗ ଉପରେ ଗୁରୁତ୍ୱାରୋପ କରାଯିବ । ଯଦ୍ଦ୍ୱାରା ବିଭିନ୍ନ ଉପାୟ ଜରିଆରେ ଉଭୟ ଦେଶ ମଧ୍ୟରେ ସହଯୋଗ ଆହୁରି ଅଧିକ ବୃଦ୍ଧି ପାଇବ । ବୈଜ୍ଞାନିକ ଏବଂ ବୈଷୟିକ କାର୍ମୀକଙ୍କ ଆଦାନ ପ୍ରଦାନ ଏବଂ ପ୍ରଶିକ୍ଷଣ, ବୈଜ୍ଞାନିକ ଏବଂ ପ୍ରଯୁକ୍ତିଭିତ୍ତିକ ସୂଚନା ଓ ତଥ୍ୟର ବିନିମୟ, କର୍ମଶାଳା ଓ ସେମିନାରର ଆୟୋଜନ ଏବଂ କାର୍ଯ୍ୟଗୋଷ୍ଠୀ ଗଠନ, ଅଣ-ବ୍ୟବସାୟିକ ଆଧାରରେ ଉପକରଣ, ଆବଶ୍ୟକ ସୂଚନା ଏବଂ ପ୍ରଯୁକ୍ତିର ହସ୍ତାନ୍ତର, ପାରସ୍ପରିକ ସ୍ୱାର୍ଥନିହିତ ବିଷୟରେ ମିଳିତ ଗବେଷଣା କିମ୍ବା ବୈଷୟିକ ପ୍ରକଳ୍ପର ବିକାଶ ଏବଂ ଉଭୟ ଦେଶଗୁଡ଼ିକ ଦ୍ୱାରା ନିର୍ଦ୍ଧାରିତ ଅନ୍ୟ ପଦ୍ଧତି ଏହି ବିଭିନ୍ନ ଉପାୟରେ ସାମିଲ ରହିଛି ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ମାର୍କିନ ବୈଦେଶିକ ସଚିବ ଜନ କେରୀ ଏବଂ ବାଣିଜ୍ୟ ସଚିବ ପେନ୍ନୀ ପ୍ରିଜକର

ଆମେରିକାର ବୈଦେଶିକ ସଚିବ ଜନ କେରୀ ଏବଂ ବାଣିଜ୍ୟ ସଚିବ ପେନୀ ପ୍ରିଜକର ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ସାକ୍ଷାତ କରିଥିଲେ । ନୂଆଦିଲ୍ଲୀଠାରେ ଗତକାଲି ଭାରତ ଓ ଆମେରିକା ମଧ୍ୟରେ ଅନୁଷ୍ଠିତ ହୋଇଥିବା ଦ୍ୱିତୀୟ ପର୍ଯ୍ୟାୟ ରଣନୀତିକ ଏବଂ ବାଣିଜ୍ୟିକ ଆଲୋଚନା ବିଷୟରେ ସେମାନେ ପ୍ରଧାନମନ୍ତ୍ରୀଙ୍କୁ ସଂକ୍ଷିପ୍ତ ସୂଚନା ପ୍ରଦାନ କରିଥିଲେ । ଜୁନ 2016ରେ ପ୍ରଧାନମନ୍ତ୍ରୀଙ୍କ ଆମେରିକା ଗସ୍ତ ସମୟରେ ହୋଇଥିବା ଦ୍ୱିପାକ୍ଷୀକ ସ୍ୱାର୍ଥ ସମ୍ବଳିତ ପ୍ରସଙ୍ଗର ଅଗ୍ରଗତି ଉପରେ ମଧ୍ୟ ଆଲୋଚନା କରିଥିଲେ । ପ୍ରଧାନମନ୍ତ୍ରୀଙ୍କ ସହଯୋଗରେ ଆମେରିକା ଏହି କ୍ଷେତ୍ରରେ ବିକାଶକୁ ଆହୁରି ଉଜ୍ଜଳ କରିପାରିବାର ସୁଯୋଗ ରହିଛି ବୋଲି ବୈଦେଶିକ ସଚିବ କେରୀ କହିଥିଲେ । ଭାରତ ଓ ଆମେରିକା ମଧ୍ୟରେ ବିଗତ ଦୁଇ ବର୍ଷରେ ରଣନୀତିକ ଭାଗିଦାରୀ ବୃଦ୍ଧି ହେବା ଫଳରେ ଏହି ଦୁଇ ଦେଶ ମିଳିତ ଭାବେ ବିଭିନ୍ନ ବିକାଶମୂଳକ କାର୍ଯ୍ୟ କରିବା ପାଇଁ ନୂତନ ପଥ ଉନ୍ମୁକ୍ତ ହୋଇଥିବାରୁ ପ୍ରଧାନମନ୍ତ୍ରୀ ସନ୍ତୋଷ ବ୍ୟକ୍ତ କରିଥିଲେ । ସେ କହିଥିଲେ ଯେ ଗତ ଜୁନ ମାସରେ ହୋଇଥିବା ଶିଖର ବୈଠକରେ ରାଷ୍ଟ୍ରପତି ଓବାମାଙ୍କ ସହିତ ହୋଇଥିବା ମିଳିତ ନିଷ୍ପତ୍ତି ଅନୁସାରେ କାର୍ଯ୍ୟକ୍ରମଗୁଡିକର ଶୀଘ୍ର ଅଗ୍ରଗତି ଏବଂ ସଫଳ ଭାବେ ସଂପୂର୍ଣ୍ଣ କରାଯିବା ନେଇ ସେ ଆଶାବାଦୀ । ପ୍ରଧାନମନ୍ତ୍ରୀ କହିଥିଲେ ଯେ ଚୀନର ହାଙ୍ଗଝାଉଠାରେ ଅନୁଷ୍ଠିତ ହେବାକୁ ଥିବା ଜି-20 ଶିଖର ସମ୍ମିଳନୀରେ ପ୍ରେସିଡେଣ୍ଟ ଓବାମାଙ୍କ ସହିତ ସାକ୍ଷାତକୁ ସେ ଆଗ୍ରହର ସହ ଅପେକ୍ଷା କରିଛନ୍ତି ।
ତ୍ରୟୋଦଶ ବ୍ରିକ୍ସ ଶିଖର ସମ୍ମିଳନୀ

୨୦୨୧ରେ ଭାରତ ବ୍ରିକ୍ସର ଅଧ୍ୟକ୍ଷତା ଦାୟିତ୍ୱ ନେଇଥିବା ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୧ ସେପ୍ଟେମ୍ବର ୯ରେ ଭର୍ଚୁଆଲ ମାଧ୍ୟମରେ ତ୍ରୟୋଦଶ ବ୍ରିକ୍ସ ଶିଖର ସମ୍ମିଳନୀର ଅଧ୍ୟକ୍ଷତା କରିବେ । ଏହି ବୈଠକରେ ବ୍ରାଜିଲ ରାଷ୍ଟ୍ରପତି ମହାମହିମ ଶ୍ରୀ ଜୈର ବୋଲସୋନାରୋ, ରୁଷ ରାଷ୍ଟ୍ରପତି ମହାମହିମ ଶ୍ରୀ ଭ୍ଲାଦିମିର ପୁଟିନ, ଚୀନ ରାଷ୍ଟ୍ରପତି ମହାମହିମ ଶ୍ରୀ ସି ଜିନପିଙ୍ଗ ଏବଂ ଦକ୍ଷିଣ ଆଫ୍ରିକା ରାଷ୍ଟ୍ରପତି ମହାମହିମ ଶ୍ରୀ ସାଇରିଲ ରାମାଫୋସା ଯୋଗଦେବେ । ଭାରତର ରାଷ୍ଟ୍ରୀୟ ସୁରକ୍ଷା ଉପଦେଷ୍ଟା ଶ୍ରୀ ଅଜିତ ଡୋଭଲ, ନୁ୍ୟ ଡେଭଲପମେଣ୍ଟ ବ୍ୟାଙ୍କର ଅଧ୍ୟକ୍ଷ ଶ୍ରୀ ମାର୍କୋସ ଟ୍ରୋୟଜୋ, ବ୍ରିକ୍ସ ବିଜନେସ କାଉନସିଲର ଅସ୍ଥାୟୀ ଅଧ୍ୟକ୍ଷ ଶ୍ରୀ ଓଙ୍କାର କୱଁର ଏବଂ ବ୍ରିକ୍ସ ୱିମେନ୍ସ ବିଜନେସ୍ ଆଲାଏନ୍ସର ଅସ୍ଥାୟୀ ଅଧ୍ୟକ୍ଷ ଡା. ସଙ୍ଗୀତା ରେଡ୍ଡୀ ଏହି ଅବସରରେ ଶିଖର ସମ୍ମିଳନୀରେ ଉପସ୍ଥିତ ନେତୃବୃନ୍ଦଙ୍କ ସମ୍ମୁଖରେ ନିଜ ନିଜ ଦାୟିତ୍ୱ କ୍ଷେତ୍ରରେ ଚଳିତ ବର୍ଷ ଯାକରେ କରାଯାଇଥିବା କାର୍ୟ୍ୟର ରିପୋର୍ଟ ଉପସ୍ଥାପନ କରିବେ । ଶିଖର ସମ୍ମିଳନୀର ବିଷୟବସ୍ତୁ ‘ବ୍ରିକ୍ସ୧୫: ଅନ୍ତଃ ବି୍ରକ୍ସ ନିରନ୍ତରତା, ଏକଜୁଟତା ଓ ସହମତି ନିମନ୍ତେ ସହଯୋଗ’ ରହିଛି । ନିଜ ଅଧ୍ୟକ୍ଷତାରେ ଭାରତ ୪ଟି ଅଗ୍ରାଧିକାର କ୍ଷେତ୍ର ଉପରେ ଗୁରୁତ୍ୱ ଦେଇଥିଲା । ସେଗୁଡ଼ିକ ହେଉଛି ବହୁସ୍ତରୀୟ ବ୍ୟବସ୍ଥାର ସଂସ୍କାର, ଆତଙ୍କବାଦ ନିରୋଧ, ଏସଡିଜି ହାସଲ ପାଇଁ ଡିଜିଟାଲ ଓ ପ୍ରଯୁକ୍ତିଗତ ଉପାୟ ବ୍ୟବହାର ଏବଂ ଲୋକଙ୍କ ମଧ୍ୟରେ ମିଳାମିଶା ବୃଦ୍ଧି ସାମିଲ ରହିଛି । ଏହି କ୍ଷେତ୍ର ବ୍ୟତୀତ, ଉପସ୍ଥିତ ରାଷ୍ଟ୍ରନେତାମାନେ କୋଭିଡ-୧୯ ମହାମାରୀର ପ୍ରଭାବ ଓ ସାମ୍ପ୍ରତିକ ଅନ୍ତର୍ଜାତୀୟ ଓ ଆଞ୍ଚଳିକ ପ୍ରସଙ୍ଗଗୁଡ଼ିକ ଉପରେ ମଧ୍ୟ ବିଚାର ଆଦାନ ପ୍ରଦାନ କରିବେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହାକୁ ମିଶାଇ ଦ୍ୱିତୀୟ ଥର ପାଇଁ ବ୍ରିକ୍ସ ଶିଖର ସମ୍ମିଳନୀରେ ଅଧ୍ୟକ୍ଷତା କରିବେ । ଏହା ପୂର୍ବରୁ ୨୦୧୬ରେ ସେ ଗୋଆ ଶିଖର ସମ୍ମିଳନୀରେ ଅଧ୍ୟକ୍ଷତା କରିଥିଲେ । ଚଳିତବର୍ଷ ଭାରତ ଏଭଳି ସମୟରେ ଭାରତ ବ୍ରିକ୍ସର ଅଧ୍ୟକ୍ଷତା କରୁଛି, ଯେବେ କି ବ୍ରିକ୍ସର ପଞ୍ଚଦଶ ପ୍ରତିଷ୍ଠା ଦିବସ ପାଳନ କରାଯାଉଛି, ଯାହା କି ଶିଖର ସମ୍ମିଳନୀର ବିଷୟବସ୍ତୁରେ ପ୍ରତିଫଳିତ ହୋଇଛି ।
ଜଲପାଇଗୁଡ଼ିଠାରେ କଲିକତା ହାଇକୋର୍ଟର ସର୍କିଟ ବେଞ୍ଚ ପ୍ରତିଷ୍ଠାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କଲିକତା ହାଇକୋର୍ଟର ସର୍କିଟ ବେଞ୍ଚ ଜଲପାଇଗୁଡ଼ିଠାରେ ପ୍ରତିଷ୍ଠାକୁ ମଞ୍ଜୁରି ଦେଇଛନ୍ତି । ଏହାର ବିଚାର କ୍ଷେତ୍ର ମଧ୍ୟରେ ଚାରିଟି ଜିଲ୍ଲା ଯଥା ଦାର୍ଜିଲିଂ, କାଲିମପୋଙ୍ଗ, ଜଲପାଇଗୁଡ଼ି ଏବଂ କୁଚବେହାର ରହିବ । ସର୍କିଟ ବେଞ୍ଚ ପ୍ରତିଷ୍ଠା ଲାଗି କଲିକତା ହାଇକୋର୍ଟର ଏକ ପୂର୍ଣ୍ଣ ନ୍ୟାୟାଳୟ ବୈଠକ 1988ରେ ଅନୁଷ୍ଠିତ ହୋଇଥିଲା, ସେହିପରି ଜଲପାଇଗୁଡ଼ିରେ କଲିକତା ହାଇକୋର୍ଟର ସର୍କିଟ ବେଞ୍ଚ ପ୍ରତିଷ୍ଠା ଲାଗି 16.06.2006ରେ କ୍ୟାବିନେଟ ନିଷ୍ପତ୍ତି ନେଇଥିଲେ । ଏଥିସହିତ 30.08.2018 କଲିକତା ହାଇକୋର୍ଟର ମୁଖ୍ୟ ବିଚାରପତିଙ୍କ ଅଧ୍ୟକ୍ଷତାରେ ବିଚାରପତିମାନଙ୍କର ଏକ ଦଳ ସର୍କିଟ ବେଞ୍ଚ ପ୍ରତିଷ୍ଠା ପାଇଁ ପ୍ରସ୍ତାବିତ କ୍ଷେତ୍ର ପରିଦର୍ଶନ କରି ସେଠାରେ ଭିତ୍ତିଭୂମି ସୁବିଧା ଅନୁଧ୍ୟାନ କରିଥିଲେ । ଏହାପରେ ଏହି ନିଷ୍ପତ୍ତି ନିଆଯାଇଛି ।
ଆଜମଗଡରେ ପୂର୍ବାଂଚଳ ଏକ୍ସପ୍ରେସ ସଡକର ଆଧାରଶିଳା ରଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତର ପ୍ରଦେଶର ଆଜମଗଡଠାରେ ପୂର୍ବାଂଚଳ ଏକ୍ସପ୍ରେସ ସଡକର ଆଧାରଶିଳା ସ୍ଥାପନ କରିଛନ୍ତି । ଏକ ବିରାଟ ଜନସଭାକୁ ସମ୍ବୋଧିତ କରି ସେ ଏହି ଅବସରକୁ ରାଜ୍ୟର ଉନ୍ନୟନ ପଥରେ ଏକ ନୂତନ ଅଧ୍ୟାୟ ଭାବେ ବର୍ଣ୍ଣନା କରିଥିଲେ । ସେ ରାଜ୍ୟରେ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥଙ୍କ ନେତୃତ୍ୱକୁ ପ୍ରଶଂସା କରି କହିଥିଲେ ଯେ ରାଜ୍ୟ ସରକାର ରାଜ୍ୟର ଉନ୍ନୟନ ପାଇଁ ଏକ ଉପଯୁକ୍ତ ପରିବେଶ ସୃଷ୍ଟି କରିବାକୁ ଚାହୁଁଚନ୍ତି । ସେ କହିଲେ ଯେ ରାଜ୍ୟ ସରକାର ସମାଜର ବିଭିନ୍ନ ବର୍ଗର ଉନ୍ନତି ପାଇଁ କାର୍ଯ୍ୟ କରୁଛନ୍ତି । ପ୍ରଧାନମନ୍ତ୍ରୀ କହିଲେ ଯେ 340 କିଲୋମିଟର ଦୀର୍ଘ ପୁର୍ବାଂଚଳ ଏକ୍ସପ୍ରେସ ସଡକ ଯେଉଁ ସହର ଓ ନଗର ଉପର ଦେଇ ଯାଇଛି ସେସବୁକୁ ରୂପାନ୍ତରିତ କରିଦେବ । ଏହା ମଧ୍ୟ ଦିଲ୍ଲୀ ଓ ଘାଜିପୁର ମଧ୍ୟରେ ଦ୍ରୂତ ସଂଯାଗ ପ୍ରଦାନ କରିବ ବୋଲି ସେ କହିଥିଲେ । ସେ କହିଲେ ଯେ ଏକ୍ସପ୍ରେସ ସଡକ ପାର୍ଶ୍ଵବର୍ତ୍ତୀ ଅଂଚଳରେ ନୂତନ ଶିଳ୍ପ ଏବଂ ପ୍ରତିଷ୍ଠାନ ବିକଶିତ ହୋଇପାରିବେ । ସେ କହିଲେ ଯେ ଏହି ଅଂଚଳରେ ଥିବା ଐତିହାସିକ ଗୁରୁତ୍ୱ ବିଶିଷ୍ଟ ସ୍ଥାନମାନଙ୍କରେ ଏକ୍ସପ୍ରେସ ସଡକ ପର୍ଯ୍ୟଟନ କ୍ଷେତ୍ରରେ ଉନ୍ନତି ଆଣିବ । ଶ୍ରୀ ନରେନ୍ଦ୍ର ମୋଦୀ କହିଲେ ଯେ ଉନ୍ନୟନ ପାଇଁ ସମ୍ପ୍ରତି ଯୋଗାଯୋଗ ବ୍ୟବସ୍ଥା ଅତ୍ୟନ୍ତ ଆବଶ୍ୟକ । ସେ କହିଲେ ଯେ ଚାରି ବର୍ଷ ମଧ୍ୟରେ ଉତ୍ତରପ୍ରଦେଶରେ ଜାତୀୟ ରାଜପଥ ନେଟୱାର୍କ ପାଖାପାଖି ଦୁଇଗୁଣ ହୋଇଛି । ଏ ପ୍ରସଙ୍ଗରେ ପ୍ରଧାନମନ୍ତ୍ରୀ ଆକାଶ ଏବଂ ଜଳ ପଥରେ ଅଧିକ ଯୋଗାଯୋଗ ପାଇଁ ନିଆଯାଉଥିବା ପଦକ୍ଷେପ ସମ୍ବନ୍ଧରେ ସୂଚନା ଦେଇଥିଲେ । ସେ ପୁନଶ୍ଚ କହିଥିଲେ ଯେ ଦେଶର ପୂର୍ବ ଭାଗକୁ ଉନ୍ନୟନର ଏକ ନୂତନ କରିଡରରେ ପରିଣତ କରିବା ପାଇଁ ପ୍ରୟାସ କରାଯାଉଛି । ପ୍ରଧାନମନ୍ତ୍ରୀ ସବକା ସାଥ, ସବକା ବିକାଶକୁ ନେଇ ତାଙ୍କ ଅନ୍ତର୍ଦୃଷ୍ଟି ସମ୍ବନ୍ଧରେ ଦୋହରାଇଥିଲେ ଏବଂ ଅଂଚଳର ସନ୍ତୁଳିତ ଉନ୍ନୟନ ଉପରେ ଗୁରୁତ୍ୱାରୋପ କରିଥିଲେ । ଡିଜିଟାଲ ସଂଯୋଗକୁ ନେଇ ସେ ପ୍ରକାଶ କରିଥିଲେ ଯେ ଏପର୍ଯ୍ୟନ୍ତ ଏକ ଲକ୍ଷ ପଂଚାୟତକୁ ଅପ୍ଟିକାଲ ଫାଇବର ସଂଯୋଗ ପ୍ରଦାନ କରାଯାଇଛି । ସେ ମଧ୍ୟ କହିଥିଲେ ଯେ ଏବେ 3 ଲକ୍ଷ ସାଧାରଣ ଜନସେବା କେନ୍ଦ୍ର ଜନସାଧାରଣଙ୍କ ଜୀବନକୁ ସରଳ କରିଛି । ପ୍ରଧାନମନ୍ତ୍ରୀ ଆବାସ ଯୋଜନା, ପ୍ରଧାନମନ୍ତ୍ରୀ ଗ୍ରାମ ସଡକ ଯୋଜନା ଆଦି ଉନ୍ନୟନ ପଦକ୍ଷେପ ସମ୍ବନ୍ଧରେ ମଧ୍ୟ ଶ୍ରୀ ମୋଦୀ କହିଥିଲେ ଓ କେନ୍ଦ୍ର ସରକାରଙ୍କ ଅନ୍ୟାନ୍ୟ ଉନ୍ନୟନ ଯୋଜନା ସମ୍ବନ୍ଧରେ ବର୍ଣ୍ଣନା କରିଥିଲେ । ସେ ମଧ୍ୟ ଏଇ ନିକଟରେ ଖରିପ ଫସଲର ସର୍ବନିମ୍ନ ସହାୟକ ମୂଲ୍ୟରେ ହୋଇଥିବା ବୃଦ୍ଧି ସମ୍ବନ୍ଧରେ ଆଲୋଚନା କରିଥିଲେ ଯାହାକି କୃଷକମାନଙ୍କୁ ଲାଭ ପ୍ରଦାନ କରିବ । “ତିନି ତଲାକ”ରୁ ମୁସଲମାନ ମହିଳାଙ୍କୁ ସୁରକ୍ଷା ପ୍ରଦାନ କରିବା ନେଇ ଉଦ୍ଦିଷ୍ଟ ଆଇନକୁ ରୋକିବା ପାଇଁ ପ୍ରୟାସ କରୁଥିବା କେତେକ ନିର୍ଦ୍ଦିଷ୍ଟ ଗୋଷ୍ଠୀଙ୍କୁ ପ୍ରଧାନମନ୍ତ୍ରୀ ସମାଲୋଚନା କରିଥିଲେ । ଏହି ଆଇନକୁ ଏକ ବାସ୍ତବତାରେ ପରିଣତ କରିବା ନେଇ ସେ ଦୃଢ଼ ସଂକଳ୍ପ ପ୍ରକାଶ କରିଥିଲେ । ସେ କହିଥିଲେ ଯେ ଉଭୟ କେନ୍ଦ୍ର ଏବଂ ଉତ୍ତର ପ୍ରଦେଶ ରାଜ୍ୟ ସରକାରଙ୍କ ପାଇଁ ଦେଶ ଓ ଏହାର ଜନସାଧାରଣ ହେଉଛନ୍ତି ପ୍ରଧାନ । ପ୍ରଧାନମନ୍ତ୍ରୀ କହିଲେ ଯେ ଏହି ଅଂଚଳର ବୁଣାକାରମାନଙ୍କ ପାଇଁ କେନ୍ଦ୍ର ସରକାର ମଧ୍ୟ ପଦକ୍ଷେପ ଗ୍ରହଣ କରିଛନ୍ତି । ଏ ପ୍ରସଙ୍ଗରେ ସେ ଅତ୍ୟାଧୁନିକ ଯନ୍ତ୍ରପାତି, ସ୍ୱଳ୍ପ ସୁଧରେ ଋଣ ଏବଂ ବାରାଣସୀରେ ବାଣିଜ୍ୟ ସୁଗମତା କେନ୍ଦ୍ର ସମ୍ବନ୍ଧରେ ପ୍ରକାଶ କରିଥିଲେ । ସେ ମଧ୍ୟ ରାଜ୍ୟ ସରକାରଙ୍କ ଦ୍ୱାରା ଗ୍ରହଣ କରାଯାଇଥିବା ପଦକ୍ଷେପ ସମ୍ବନ୍ଧରେ ଆଲୋକପାତ କରିଥିଲେ ।
କୋଭିଡ-19 ଉପରେ ଧାର୍ମିକ ଓ ସାମାଜିକ ସଂଗଠନର ପ୍ରତିନିଧିମାନଙ୍କ ସହିତ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସିଂ ଜରିଆରେ ଦେଶର କୋଭିଡ-19 ପରିସ୍ଥିତି ସମ୍ପର୍କରେ ବିଭିନ୍ନ ଧାର୍ମିକ ଏବଂ ସାମାଜିକ ସଂଗଠନର ପ୍ରତିନିଧିମାନଙ୍କ ସହିତ ଆଲୋଚନା କରିଛନ୍ତି। ପ୍ରଧାନମନ୍ତ୍ରୀ କହିଥିଲେ ଯେ ଏହି ଆଲୋଚନା ହେଉଛି ଦେଶର ଲାଭ ପାଇଁ ସମାଜ ଓ ସରକାର ମିଳିତ ଭାବେ କାର୍ଯ୍ୟ କରିବାର ଏକ ଶ୍ରେଷ୍ଠ ଉଦାହରଣ। କୋଭିଡ-19 କାରଣରୁ ଦେଖା ଦେଇଥିବା ଆହ୍ୱାନଗୁଡ଼ିକର ମୁକାବିଲା କ୍ଷେତ୍ରରେ ଏସବୁ ସଂଗଠନଗୁଡ଼ିକର କାର୍ଯ୍ୟକୁ ସେ ପ୍ରଶଂସା କରିଥିଲେ। ସେ କହିଥିଲେ ଯେ ଧାର୍ମିକ ବିଚାର ନିର୍ବିଶେଷରେ ଲୋକମାନଙ୍କୁ ଯୋଗାଇ ଦିଆଯାଇଥିବା ସହାୟତା ‘ଏକ ଭାରତ-ଏକ ନିଷ୍ଠ ପ୍ରୟାସ’ର ଏକ ଚମତ୍କାର ଉଦାହରଣ। ସାରା ଦେଶରେ, ମନ୍ଦିର, ମସଜିଦ, ଗୀର୍ଜା ଓ ଗୁରୁଦ୍ୱାରା ଗୁଡ଼ିକ ଡାକ୍ତରଖାନା ଓ ସଙ୍ଗରୋଧ କେନ୍ଦ୍ର ସଂଖ୍ୟା ଦୁଇଗୁଣ ବୃଦ୍ଧି କରିବାରେ ସହାୟତା କରିଥିଲେ ଏବଂ ଅସହାୟମାନଙ୍କୁ ଖାଦ୍ୟ ଓ ଔଷଧ ଯୋଗାଇ ଦେଇଥିଲେ। ପ୍ରଧାନମନ୍ତ୍ରୀ ଦେଶରେ ଜାରି ରହିଥିବା ବ୍ୟାପକ ଟିକାକରଣ ଅଭିଯାନ ସମ୍ପର୍କରେ ଆଲୋଚନା କରିବା ସହିତ କରୋନା ବିରୋଧରେ ସୁରକ୍ଷା କବଚ ଭାବେ ‘ସବକୋ ଭାକ୍ସିନ ମୁଫ୍ତ ଭ୍ୟାକ୍ସିନ’ (ସମସ୍ତଙ୍କୁ ଟିକା ମାଗଣା ଟିକା) ଅଭିଯାନ ବିଷୟରେ ମଧ୍ୟ ଉଲ୍ଲେଖ କରିଥିଲେ। ଟିକାକରଣ ସମ୍ପର୍କରେ ସଚେତନତା ସୃଷ୍ଟି କରିବା ଏବଂ ଗୁଜବ ଓ ଦ୍ୱନ୍ଦ୍ୱ ଦୂର କରିବାରେ ସହାୟତା କରି ସରକାରଙ୍କ ପ୍ରୟାସରେ ଯୋଗଦାନ କରିବା ନିମନ୍ତେ ସେ ଧାର୍ମିକ ଓ ସାମାଜିକ ନେତୃବର୍ଗଙ୍କୁ ଆହ୍ୱାନ କରିଥିଲେ। ବିଶେଷ କରି ଟିକାକୁ ନେଇ ଅଧିକ ଦ୍ୱନ୍ଦ୍ୱ ଥିବା କ୍ଷେତ୍ରରେ ସରକାରଙ୍କ ସହିତ ସହଭାଗିତାରେ କାର୍ଯ୍ୟ କରିବା ଲାଗି ସେ ସେମାନଙ୍କୁ ଆହ୍ୱାନ କରିଥିଲେ। ଆମର ସମସ୍ତ ଓ ପ୍ରତ୍ୟେକ ନାଗରିକଙ୍କ ନିକଟରେ ପହଞ୍ଚିବା ଲାଗି ଏହା ଆମର ସ୍ୱାସ୍ଥ୍ୟ କର୍ମୀମାନଙ୍କୁ ସହାୟକ ହେବ। ପ୍ରଧାନମନ୍ତ୍ରୀ ସେମାନଙ୍କ ଦେଶ ସ୍ୱାଧୀନତାର 75 ବର୍ଷ ପୂର୍ତ୍ତି ସମାରୋହର ଅଂଶବିଶେଷ ହେବାକୁ ଆହ୍ୱାନ କରିଥିଲେ। ସମସ୍ତେ ଯେପରି ‘ଆଜାଦୀ କା ଅମୃତ ମହୋତ୍ସବ’ର ଅଂଶବିଶେଷ ହେବେ ତାହା ସୁନିଶ୍ଚିତ କରିବା ଲାଗି ପ୍ରଧାନମନ୍ତ୍ରୀ ସେମାନଙ୍କୁ କହିଥିଲେ। ସେ କହିଥିଲେ ଯେ ଏହି ଅବସରରେ, ଆମେ ଏକ ‘ଭାରତ ଯୋଡ଼ୋ ଆନ୍ଦୋଳନ’ ଜରିଆରେ ଦେଶର କୋଣ ଅନୁକୋଣକୁ ଯୋଡ଼ିବା ଦିଗରେ କାର୍ଯ୍ୟ କରିବା ଉଚିତ୍ ଏବଂ ‘ଏକ ଭାରତ ଶ୍ରେଷ୍ଠ ଭାରତ’ର ବାସ୍ତବ ଭାବନାକୁ ବ୍ୟକ୍ତ କରିବା ଉଚିତ୍। ଏହି ଆଲୋଚନାରେ କେନ୍ଦ୍ରୀୟ ଧାର୍ମିକ ଜନ ମୋର୍ଚ୍ଚାର ଆବାହକ ଏବଂ ଜମାତ-ଇ-ଇସଲାମୀ ହିନ୍ଦର ଆବାହକ ପ୍ରଫେସର ସଲିମ ଇଞ୍ଜିନିୟର, ଉତ୍ତର ପ୍ରଦେଶର ଭାରତୀୟ ସର୍ବଧର୍ମ ସଂସଦର ଜାତୀୟ ଆବାହକ ମହା ଋଷି ପୀଠାଧୀଶ୍ୱର ଗୋସ୍ୱାମୀ ସୁଶୀଲ ମହାରାଜ, ନୂଆଦିଲ୍ଲୀସ୍ଥିତ ଓମକାର ଧାମର ପୀଠାଧିଶ୍ୱର ସ୍ୱାମୀ ଓମକାରାନନ୍ଦ ସରସ୍ୱତୀ, ନୂଆଦିଲ୍ଲୀସ୍ଥିତ ଗୁରୁଦ୍ୱାରା ବାଙ୍ଗଲା ସାହିବର ମୁଖ୍ୟ ଗ୍ରନ୍ଥୀ ସିଂହ ସାହିବ ଗ୍ୟାନି ରଞ୍ଜିତ ସିଂହ, ନୂଆଦିଲ୍ଲୀର ଇନଷ୍ଟିଚ୍ୟୁଟ ଅଫ ହାର୍ମୋନୀ ଆଣ୍ଡ ପିସ୍ ଷ୍ଟଡିଜର ପ୍ରତିଷ୍ଠାତା ନିର୍ଦ୍ଦେଶକ ଡ. ଏମ.ଡି. ଥୋମାସ, ସର୍ବଭାରତୀୟ ରବିଦାସୀୟ ଧରମ ସଂଗଠନର ସଭାପତି ସ୍ୱାମୀ ବୀର ସିଂ ହିତକାରୀ, ଜୟପୁର ଗଲଟା ପୀଠର ସ୍ୱାମୀ ସମ୍ପତ କୁମାର, ନୂଆଦିଲ୍ଲୀର ଅନ୍ତର୍ଜାତୀୟ ମହାବୀର ଜୈନ ମିଶନର ସଭାପତି ଆଚାର୍ଯ୍ୟ ବିବେକ ମୁନି, ନୂଆଦିଲ୍ଲୀସ୍ଥିତ ପଦ୍ମ ମନ୍ଦିର ଓ ବାହାଇ ସମୁଦାୟର ଜାତୀୟ ଟ୍ରଷ୍ଟି ଓ ସଚିବ ଡ. ଏ. କେ. ମର୍ଚ୍ଚାଣ୍ଟ, ନୂଆଦିଲ୍ଲୀସ୍ଥିତ ରାମକୃଷ୍ଣ ମିଶନର ସଭାପତି ସ୍ୱାମୀ ଶାନ୍ତାତ୍ମାନନ୍ଦ ଏବଂ ହରିୟାଣାର ଓମ ଶାନ୍ତି ରିଟ୍ରିଟ୍ ସେଣ୍ଟରର ଭଉଣୀ ବି.କେ. ଆସ୍ଥା ପ୍ରମୁଖ ଅଂଶଗ୍ରହଣ କରିଥିଲେ। ନେତାମାନେ ଏହି ଆଲୋଚନା କାର୍ଯ୍ୟକ୍ରମ ଆୟୋଜନ କରିବା ଏବଂ ମହାମାରୀ ବିରୋଧରେ ନିର୍ଣ୍ଣାୟକ ନେତୃତ୍ୱ ପ୍ରଦାନ କରିବା ଲାଗି ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଥିଲେ। କୋଭିଡ-19 କାରଣରୁ ଦେଖାଦେଇଥିବା ଆହ୍ୱାନଗୁଡ଼ିକ ମୁକାବିଲା କରିବା ଲାଗି ବିଭିନ୍ନ ଧାର୍ମିକ ଓ ସାମାଜିକ ସଂଗଠନଗୁଡ଼ିକ ପକ୍ଷରୁ କରାଯାଉଥିବା ଉଲ୍ଲେଖନୀୟ କାର୍ଯ୍ୟ ସମ୍ପର୍କରେ ସେମାନେ କହିଥିଲେ। ବର୍ତ୍ତମାନର ଟିକାକରଣ ଅଭିଯାନ ସମ୍ପର୍କରେ ସଚେତନତା ସୃଷ୍ଟି କରିବା ଲାଗି ସେମାନେ ନିଜର ସମର୍ଥନ ଜଣାଇଥିଲେ ଏବଂ ତୃତୀୟ ଲହରୀର ନିରାକରଣ ନିମନ୍ତେ ସେମାନଙ୍କର ବିଚାରବ୍ୟକ୍ତ କରିବା ସହିତ କେତେକ ପରାମର୍ଶ ମଧ୍ୟ ଦେଇଥିଲେ।